
Ösztönzési lehetőségek a generációs különbségek tükrében

A munka világának a gondolata humán erőforrás jelenléte nélkül el sem képzelhető. A nagy jelentőséggel bíró erőforrás eredményes alkalmazása pedig a hatékony HR menedzselési technikák használata nélkül nem valósítható meg. Kiemelt szereppel bír a munkavállalók elégedettségérzetének megteremtése, mely részben az egyéni preferenciák és a motiváció figyelembevételével valósulhat meg. Ennek érdekében vizsgálat alá kell vetni a különböző korosztályok viselkedésmódját, látásmódját, hogy milyen tényezők és mekkora mértékben hatnak a munkavállalók teljesítményére.
Célom a dolgozat elkészítésével, hogy hazai és nemzetközi szakirodalom segítségével átfogó képet adjak a motiváció és az ösztönzés szerepéről, jelentőségéről a szervezetben, illetve ismertessem a generációmenedzsment, mint szintetizáló funkció sajátosságait. Általános célul tűztem ki, hogy primer és szekunder kutatás keretein belül feltárjam a munkavállalók ösztönzési lehetőségeit a generációk sajátosságait figyelembe véve.
A szakirodalmi feldolgozás alapján három hipotézis került megfogalmazásra.
H1: A Baby-boomerek számára a legfontosabb a tisztelet és megbecsülés megléte a többi generáció munkahelyi elvárásaihoz képest.
H2: Az X generáció tagjainak a legkisebb az elégedettsége a munka és magánélet egyensúlya között.
H3: A munkahely iránti hűség hiánya leginkább a Z generáció esetében figyelhető meg.
Saját összeállítású kérdőív formájában online módon mértem fel a munkavállalók munkahelyi motivációját és elégedettségét (n=280). Egyéni ösztönzésre vonatkozó, szervezethez kapcsolódó, illetve munkakörrel kapcsolatos kérdések alkották a kérdőív témaköreit. Az adatokat leíró statisztikai módszerek (átlag, medián, variancia) segítségével értékeltem.
A kutatási eredmények alapján megállapítottam, hogy a generációs eltérésekből fakadó nézeteltérések megoldhatóak, ha több időt szentelnek a munkatársak egymás megismerésére. A szervezetek által kínált lehetőségek fejlesztése és a munkavállalói elvárások szintjének csökkentése együttesen alakítják ki a munkahelyi egyensúlyt.
A hipotézisvizsgálat alapján a H1 elvetésre, míg a H2 és H3 elfogadásra került.
Az eredményeimre támaszkodva azt javaslom, hogy rendszeres jelleggel generációs együttműködést, hatékony kommunikációt támogató események megrendezésére kerüljön sor a generációs szinergia erősítése érdekében, illetve olyan tréningopciók alkalmazását ajánlom, melyek nem kizárólag a munkakörhöz kapcsolódó fejlődést biztosítják, hanem segítik a magánélet koordinálását. 



